Na temelju članka 15. stavka 2. Zakona o javnoj nabavi („Narodne novine“ broj 120/16) i članka 39. Statuta Grada Pula-Pola (“Službene novine” Grada Pule, broj 7/09, 16/09, 12/11, 1/13, 2/18, 2/20, 4/21 i 5/21), Gradsko vijeće Grada Pule dana \_\_\_\_\_\_\_ 2021. godine, donosi

**PRAVILNIK O PROVEDBI POSTUPAKA JEDNOSTAVNE NABAVE U**

**UPRAVNIM TIJELIMA GRADA PULA-POLA**

**I OPĆE ODREDBE**

**Članak 1.**

U svrhu poštivanja osnovnih načela javne nabave te zakonitog, namjenskog i svrhovitog trošenja proračunskih sredstava, ovim Pravilnikom se uređuje postupak koji prethodi stvaranju ugovornog odnosa za nabavu robe, radova i usluga, procijenjene vrijednosti do 200.000,00 kuna za nabavu roba i usluga, odnosno do 500.000,00 kuna za nabavu radova (u daljnjem tekstu: jednostavna nabava) u Gradu Pula-Pola kao javnom naručitelju, a za koje sukladno odredbama članka 12. stavka 1. Zakona o javnoj nabavi („Narodne novine“ broj 120/16) (u daljnjem tekstu: ZJN 2016) ne postoji obveza provedbe postupaka javne nabave.

Grad Pula-Pola (u daljnjem tekstu: Naručitelj) je obvezan poticati tržišno nadmetanje te zelenu nabavu gdje god je to moguće, osigurati jednak tretman svim gospodarskim subjektima koji sudjeluju u postupku nabave te transparentnost postupaka.

U provedbi postupaka nabave robe, radova i usluga osim ovog Pravilnika, obvezno je primjenjivati i druge važeće zakonske i podzakonske akte, kao i interne akte, a koji se odnose na pojedini predmet nabave u smislu posebnih zakona (npr. Zakon o obveznim odnosima, Zakon o gradnji, Zakon o porezu na dodanu vrijednosti dr.).

U postupcima jednostavne nabave reguliranim ovim Pravilnikom žalba nije dopuštena.

Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muški i ženski spol.

Članak 2.

Pravila, uvjeti i način postupanja u postupcima jednostavne nabave, uređuju se s obzirom na procijenjenu vrijednost nabave te se u tom smislu vrijednosni pragovi određuju za:

* nabave čija je procijenjena vrijednost manja od 20.000,00 kuna
* nabave čija je procijenjena vrijednost jednaka ili veća od 20.000,00 kuna te manja od 70.000,00 kuna,
* nabave čija je procijenjena vrijednost jednaka i veća od 70.000,00 kuna i manja od 200.000,00 kuna za nabavu robe i usluga, odnosno manja od 500.000,00 kuna za nabavu radova.

Sve vrijednosti izražene su bez PDV-a.

**II PREDMET NABAVE I PROCIJENJENA VRIJEDNOST NABAVE**

**Članak 3.**

Predmet nabave mora se opisati na jasan, nedvojben, potpun i neutralan način koji osigurava usporedivost ponuda u pogledu uvjeta i zahtjeva koji su postavljeni. Opis predmeta nabave ne smije pogodovati određenom gospodarskom subjektu. U opisu predmeta nabave navode se sve okolnosti koje su značajne za izvršenje ugovora, a time i za izradu ponude (npr. mjesto izvršenja, rokovi izvršenja, posebni zahtjevi u pogledu načina izvršenja predmeta nabave i sl.).

Predmet nabave se određuje na način da predstavlja tehničku, tehnološku, oblikovnu, funkcionalnu ili drugu objektivno odredivu cjelinu. Prilikom definiranja predmeta nabave Naručitelj je dužan postupati u duhu dobrog gospodarstvenika po načelu „najbolja vrijednost za uloženi novac“.

Procijenjena vrijednost nabave mora biti valjano određena u trenutku početka postupka jednostavne nabave. Izračunavanje procijenjene vrijednosti nabave temelji se na ukupnom iznosu, bez poreza na dodanu vrijednost (PDV-a), uključujući sve opcije i moguća obnavljanja ugovora.

Nije dopušteno dijeliti vrijednost nabave s namjerom izbjegavanja primjene ZJN 2016 ili pravila koja vrijede prema procijenjenoj vrijednosti nabave.

Postupci jednostavne nabave moraju biti pravovremeno pokrenuti, vodeći računa o rokovima potrebnim za provođenje postupka te planiranom početku roka isporuke robe/pružanja usluge/izvođenju radova.

**III SPRJEČAVANJE SUKOBA INTERESA**

**Članak 4.**

O sukobu interesa na odgovarajući se način primjenjuju odredbe ZJN 2016.

**IV POKRETANJE I PRIPREMA POSTUPKA JEDNOSTAVNE NABAVE**

**Članak 5.**

Postupci jednostavne nabave moraju biti usklađeni sa Planom nabave naručitelja, izuzev predmeta nabave procijenjene vrijednosti manje od 20.000,00 kuna.

Priprema i provedba postupaka jednostavne nabave manje od 20.000,00 kuna provodi se sukladno članku 7. ovog Pravilnika.

Pripremu i provedbu jednostavne nabave jednake ili veće 20.000,00 kuna, a manje od 70.000,00 kuna provode službenici upravnih tijela.

Pripremu i provedbu postupaka jednostavne nabave jednake ili veće od 70.000,00 kuna, a manju od 200.000,00 (500.000,00) kuna provodi stručno povjerenstvo za jednostavnu nabavu u pojedinim upravnim tijelima koje imenuje gradonačelnik internom odlukom te određuje njihove obveze i ovlasti u postupku jednostavne nabave.

**Članak 6.**

Gradonačelnik donosi Odluku o imenovanju stručnog povjerenstva za jednostavnu nabavu iz stavka 4. članka 5., koja obavezno sadrži:

- naziv i sjedište naručitelja,

- naziv predmeta nabave,

- procijenjenu vrijednosti nabave,

- evidencijski broj nabave,

- podatke o osobama koje pripremaju i provode postupak, odnosno njihove obveze i ovlasti u postupku,

- podatak o osobi koja prati izvršenje narudžbenice/ugovora te ostale bitne podatke.

Kod postupaka jednostavnih nabava vrijednosti jednake ili veće od 70.000,00 kuna u pripremi i provedbi postupka jednostavne nabave moraju sudjelovati najmanje 3 (tri) člana stručnog povjerenstva za jednostavnu nabavu, od kojih 1 (jedan) može imati važeći certifikat na području javne nabave.

Članovi stručnog povjerenstva za jednostavnu nabavu mogu biti i druge osobe, ako imaju utjecaj na odlučivanje i/ili druge radnje u vezi s pojedinim postupkom jednostavne nabave.

Obveze i ovlasti stručnog povjerenstva za jednostavnu nabavu su:

- priprema postupka jednostavne nabave: dogovor oko uvjeta vezanih uz predmet nabave, potrebnog sadržaja poziva na dostavu ponuda, tehničkih specifikacija, ponudbenih troškovnika i ostalih dokumenata vezanih uz predmetnu nabavu, dogovor oko određivanja osnova za isključenje gospodarskog subjekta i kriterija za kvalitativni odabir gospodarskog subjekta (uvjeta sposobnosti) te dogovor oko kriterija za odabir ponude.

- provedba postupka jednostavne nabave: slanje na objavu Poziva na dostavu ponuda na službenoj internet stranici naručitelja, upućivanje poziva na dostavu ponuda gospodarskim subjektima, slanje i objava Poziva na dostavu ponuda u Elektroničkom oglasniku javne nabave (EOJN) ili odgovarajućem sustavu naručitelja za predaju ponuda elektroničkim putem, otvaranje pristiglih ponuda, sastavljanje zapisnika o otvaranju, pregledu i ocjeni ponuda, rangiranje ponuda sukladno kriteriju za odabir ponuda, prijedlog za odabir najpovoljnije ponude sukladno kriteriju za odabir i uvjetima propisanim dokumentacijom/pozivom na dostavu ponuda ili poništenje postupka.

**V PROVEDBA POSTUPKA JEDNOSTAVNE NABAVE ČIJA JE PROCIJENJENA VRIJEDNOSTI MANJA OD 20.000,00 KUNA**

**Članak 7.**

Jednostavna nabava procijenjene vrijednosti manje od 20.000,00 kuna, provodi se izdavanjem narudžbenice ili zaključivanjem ugovora s jednim gospodarskim subjektom po vlastitom izboru, a temeljem dostavljene službene ponude od strane gospodarskog subjekta.

Narudžbenicu potpisuje pročelnik pojedinog upravnog tijela u kojem se nabava izvršava.

Narudžbenica obavezno sadrži podatke o vrsti roba/radova/usluga koje se nabavljaju uz detaljnu specifikaciju jedinica mjere, količina, jediničnih i ukupne cijene, roku i mjestu isporuke, načinu i roku plaćanja gospodarskom subjektu. Narudžbenica se upućuje gospodarskom subjektu u pravilu elektroničkom poštom.

Ugovor potpisuje gradonačelnik.

**VI PROVEDBA POSTUPKA JEDNOSTAVNE NABAVE ČIJA JE PROCIJENJENA VRIJEDNOST JEDNAKA ILI VEĆA OD 20.000,00 KUNA, A MANJA OD 70.000,00 KUNA**

**Članak 8.**

Jednostavnu nabavu procijenjene vrijednosti jednake ili veće od 20.000,00 kuna, a manje od 70.000,00 kuna, Naručitelj provodi objavom/slanjem Poziva na dostavu ponuda:

* objavom Poziva na dostavu ponuda na svojim službenim internet stranicama

ili

* upućivanjem Poziva na dostavu ponuda na adrese najmanje tri (3) gospodarska subjekta na dokaziv način.

Poziv na dostavu ponude mora biti jasan, razumljiv i nedvojben, te izrađen na način da sadrži sve potrebne podatke koji ponuditelju omogućavaju izradu i dostavu ponude.

Poziv na dostavu ponuda mora sadržavati najmanje: naziv javnog naručitelja, opis predmeta nabave, tehničku specifikaciju predmeta nabave, troškovnik, procijenjenu vrijednost nabave, evidencijski broj nabave, uvjete i zahtjeve koje ponuditelji trebaju ispuniti (ako se traži), rok za dostavu ponude i način dostavljanja ponuda, kontakt osobu, broj telefona i adresu elektroničke pošte.

U slučaju objave Poziva na dostavu ponuda na način kako je propisano u stavku 1. alineji 1. ovog članka, Ponude se dostavljaju u zatvorenoj omotnici s naznakom naziva Naručitelja, naziva ponuditelja, naziva predmeta nabave i s naznakom „ne otvaraj“, u pisarnicu Grada Pule neposrednom predajom, putem ovlaštenog pružatelja poštanskih usluga ili druge odgovarajuće kurirske službe ili elektroničkim putem kada Naručitelj stekne uvjete za siguran i transparentan proces odabira.

Rok za dostavu ponuda ne smije biti duži od 10 dana od dana objavljivanja poziva za dostavu ponuda.

U slučaju upućivanja Poziva na dostavu ponuda na način kako je propisano u stavku 1. alineji 2. ovog članka, Ponude se dostavljaju u zatvorenoj omotnici s naznakom naziva Naručitelja, naziva ponuditelja, naziva predmeta nabave i s naznakom „ne otvaraj“, u pisarnicu Grada Pule neposrednom predajom, putem ovlaštenog pružatelja poštanskih usluga ili druge odgovarajuće kurirske službe ili elektroničkim putem kada Naručitelj stekne uvjete za siguran i transparentan proces odabira.

Rok za dostavu ponuda ne smije biti duži od 10 dana od dana upućivanja poziva za dostavu ponuda.

Za vrijeme roka za dostavu ponuda, gospodarski subjekti mogu zahtijevati objašnjenja vezana uz poziv na dostavu ponude, pisanim putem (e-mail i dr.).

Pod uvjetom da je zahtjev gospodarskog subjekta dostavljen pravodobno, odnosno najkasnije 2 dana prije roka za dostavu ponuda, Naručitelj je dužan odgovoriti na isti način kao što je dostavljen i osnovni poziv bez navođenja podataka o podnositelju zahtjeva.

Ako iz bilo kojeg razloga nije odgovoreno na pravodoban zahtjev, odnosno ako dano objašnjenje i izmjena bitno utječu na izradu ponuda, rok za dostavu ponuda mora se primjereno produžiti kako bi gospodarski subjekti mogli biti upoznati sa svim informacijama potrebnima za izradu ponude.

Za odabir ponude je dovoljna jedna (1) pristigla ponuda koja udovoljava svim traženim uvjetima naručitelja.

Službenik upravnog tijela koji provodi postupak jednostavne nabave daje prijedlog za odabir/poništenje odgovornoj osobi Naručitelja odnosno gradonačelniku.

Obavijest o odabiru najpovoljnije ponude odnosno obavijest o poništenju postupka jednostavne nabave Naručitelj je obvezan bez odgode objaviti odnosno dostaviti istovremeno svakom ponuditelju, na isti način na koji je objavljen/dostavljen Poziv na dostavu ponuda za konkretni postupak nabave, u primjerenom roku.

Jednostavna nabava vrijednosti jednake ili veće od 20.000,00 kuna, a manja od 70.000,00 kuna, provodi se izdavanjem narudžbenice ili zaključivanjem ugovora s odabranim gospodarskim subjektom.

Narudžbenicu potpisuje pročelnik upravnog tijela u kojem se nabava izvršava, a Ugovor potpisuje gradonačelnik.

**VII PROVEDBA POSTUPKA NABAVE JEDNOSTAVNE VRIJEDNOSTI ČIJA JE PROCIJENJENA VRIJEDNOST JEDNAKA ILI VEĆA OD 70.000,00 KUNA, A MANJA OD 200.000,00 (500.000,00) KUNA**

**Članak 9.**

Kod postupaka jednostavne nabave jednake ili veće od 70.000,00 kuna, a manje od 200.000,00 kuna za nabavu roba i usluga odnosno do 500.000,00 kuna za radove Naručitelj nabavu provodi objavom/slanjem poziva na dostavu ponuda:

* objavom Poziva na dostavu ponuda na svojim službenim internet stranicama

Ili

* upućivanjem Poziva na dostavu ponuda na adrese najmanje tri (3) gospodarska subjekta na dokaziv način

ili

* objavom Poziva na dostavu ponuda u Elektroničkom oglasniku javne nabave (EOJN) putem modula jednostavne nabave, ovisno o predmetu nabave i razini tržišnog natjecanja, putem e-dostava ponuda s javnom objavom poziva, gdje svi zainteresirani ponuditelji dostavljaju ponude isključivo putem EOJN RH.

Poziv na dostavu ponude mora biti jasan, razumljiv i nedvojben te izrađen na način da sadrži sve potrebne podatke koji ponuditelju omogućavaju izradu i dostavu ponude.

Ovisno o složenosti predmeta nabave i potrebama Naručitelja Poziv na dostavu ponuda može sadržavati: naziv javnog naručitelja, opis predmeta nabave, tehničku specifikaciju predmeta nabave, procijenjenu vrijednost nabave, evidencijski broj nabave, uvjete i zahtjeve koje ponuditelji trebaju ispuniti, kriterije koji će se primjenjivati za kvalitativni odabir gospodarskog subjekta (osnove za isključenje i dokumenti kojima se dokazuje nepostojanje istih, minimalne uvjete profesionalne, ekonomske i financijske, tehničke i stručne sposobnosti gospodarskih subjekata, te dokumenti kojima se dokazuje sposobnost), kriterije za odabir ponude (omjer cijene i ostalih kriterija iz članka 12. ovog Pravilnika te način dokazivanja tih kriterija), bitne i posebne uvjete za izvršenje ugovora, uvjete i zahtjeve koji moraju biti ispunjeni sukladno posebnim propisima ili stručnim pravilima, vrsta, sredstvo i uvjeti jamstva, troškovnik, prijedlog ugovora o jednostavnoj nabavi te druge potrebne podatke, rok za dostavu ponude i način dostavljanja ponuda, kontakt osobu, broj telefona i adresu elektroničke pošte.

U slučaju objave Poziva na dostavu ponuda na način kako je propisano u stavku 1. alineji 1. ovog članka, Ponude se dostavljaju u zatvorenoj omotnici s naznakom naziva Naručitelja, naziva ponuditelja, naziva predmeta nabave i s naznakom „ne otvaraj“, u pisarnicu Grada Pule neposrednom predajom, putem ovlaštenog pružatelja poštanskih usluga te druge odgovarajuće kurirske službe,

ili

elektroničkim putem kada Naručitelj stekne uvjete za siguran i transparentan proces odabira.

Rok za dostavu ponuda ne smije biti duži od 15 dana od dana objavljivanja poziva za dostavu ponuda.

U slučaju upućivanja Poziva na dostavu ponuda na način kako je propisano u stavku 1. alineji 2. ovog članka, Ponude se dostavljaju u zatvorenoj omotnici s naznakom naziva Naručitelja, naziva ponuditelja, naziva predmeta nabave i s naznakom „ne otvaraj“, u pisarnicu Grada Pule neposrednom predajom, putem ovlaštenog pružatelja poštanskih usluga ili druge odgovarajuće kurirske službe ili elektroničkim putem kada Naručitelj stekne uvjete za siguran i transparentan proces odabira.

Rok za dostavu ponuda ne smije biti duži od 15 dana od dana upućivanja poziva za dostavu ponuda.

U slučaju objave Poziva na dostavu ponuda na način kako je propisano u stavku 1. alineji 3. ovog članka, podnošenje ponuda moguće je isključivo putem sustava EOJN RH. Istovremeno s objavom Poziva na dostavu ponuda, naručitelj na svojim službenim internet stranicama objavljuje obavijest o objavi Poziva putem sustava EOJN RH.

Rok za dostavu ponuda ne smije biti duži od 15 dana od dana objavljivanja poziva za dostavu ponuda.

Po isteku roka za dostavu ponuda, ponude otvara najmanje jedan član stručnog povjerenstva koji je ovlašteni predstavnik Naručitelja ili njegov zamjenik definiran u sustavu EOJN RH ili odgovarajućem sustavu naručitelja za predaju ponuda elektroničkim putem te se o istome putem sustava EOJN RH ili odgovarajućeg sustava naručitelja za predaju ponuda elektroničkim putem sastavlja zapisnik o otvaranju ponuda.

U postupcima jednostavne nabave se ne provodi javno otvaranje ponuda.

Za vrijeme roka za dostavu ponuda, gospodarski subjekti mogu zahtijevati objašnjenja vezana uz poziv na dostavu ponude, pisanim putem (e-mail i dr.). Pod uvjetom da je zahtjev gospodarskog subjekta dostavljen pravodobno, odnosno najkasnije 4 dana prije roka za dostavu ponuda, Naručitelj je dužan odgovoriti na isti način kao što je dostavljen i osnovni poziv bez navođenja podataka o podnositelju zahtjeva.

Ako iz bilo kojeg razloga nije odgovoreno na pravodoban zahtjev, odnosno ako dano objašnjenje i izmjena bitno utječu na izradu ponuda, rok za dostavu ponuda mora se primjereno produžiti kako bi gospodarski subjekti mogli biti upoznati sa svim informacijama potrebnima za izradu ponude.

Kod postupaka jednostavnih nabava vrijednosti jednake ili veće od 70.000,00 kuna postupak pregleda i ocjene ponuda obavlja Stručno povjerenstvo za jednostavnu nabavu te se o istome sastavlja zapisnik. Najmanje 2 (dva) člana stručnog povjerenstva za jednostavnu nabavu pregledavaju i ocjenjuju ponude na temelju uvjeta i zahtjeva te kriterija za odabir ponude iz poziva na dostavu ponuda te daju prijedlog za odabir/poništenje odgovornoj osobi Naručitelja odnosno gradonačelniku.

U slučaju odbijanja ponuda odgovarajuće se primjenjuje odredbe ZJN 2016.

Za odabir ponude je dovoljna jedna (1) pristigla ponuda koja udovoljava svim traženim uvjetima naručitelja.

Kod jednostavne nabave jednake ili veće od 70.000,00 kuna, gradonačelnik na osnovi rezultata pregleda i ocjene ponuda donosi Obavijest o odabiru najpovoljnije ponude koji se temelji na kriteriju za odabir ponude.

Obavijest o odabiru najpovoljnije ponude obvezno sadrži:

1. podatke o naručitelju,

2. predmet nabave za koje se donosi obavijest,

3. naziv ponuditelja čija je ponuda odabrana za sklapanje ugovora o nabavi,

4. razloge odbijanja ponuda,

5. datum donošenja i potpis gradonačelnika.

Obavijest o odabiru najpovoljnije ponude s preslikom zapisnika o otvaranju, pregledu i ocjeni ponuda Naručitelj je obvezan bez odgode objaviti odnosno dostaviti istovremeno svakom ponuditelju, na isti način na koji je objavljen/dostavljen Poziv na dostavu ponuda za konkretni postupak nabave.

Rok za donošenje Obavijesti o odabiru najpovoljnije ponude iznosi 15 dana od isteka roka za dostavu ponuda.

Naručitelj dostavom obavijesti o odabiru najpovoljnije ponude na dokaziv način stječe uvjete za sklapanje ugovora o nabavi, koji se mora sklopiti najkasnije u roku od 30 dana od izvršene dostave obavijesti.

Ugovor mora biti sklopljen i izvršavati se u skladu s uvjetima iz poziva na dostavu ponude te odabrane ponude.

Naručitelj će poništiti postupak jednostavne nabave vrijednosti jednake ili veće od 70.000,00 kuna iz razloga propisanih odredbama ZJN 2016.

Ako postoje razlozi za poništenje postupka nabave jednostavne nabave, gradonačelnik bez odgode donosi Obavijest o poništenju postupka jednostavne nabave.

U Obavijesti o poništenju postupka jednostavne nabave, naručitelj navodi:

1. podatke o Naručitelju,

2. predmet nabave,

3. obavijest o poništenju,

4. obrazloženje razloga poništenja,

5. datum donošenja i potpis gradonačelnika.

Rok za donošenje Obavijesti o poništenju postupka jednostavne nabave iznosi 8 dana od isteka roka za dostavu ponuda.

Obavijest o poništenju postupka jednostavne nabave Naručitelj je obvezan bez odgode objaviti odnosno dostaviti istovremeno svakom ponuditelju, na isti način na koji je objavljen/dostavljen Poziv na dostavu ponuda za konkretni postupak nabave.

Jednostavna nabava vrijednosti jednake ili veće od 70.000,00 kuna, a manja od 200.000,00 (500.000,00) kuna, provodi se zaključivanjem ugovora s odabranim gospodarskim subjektom. Ugovor potpisuje gradonačelnik.

**VIII IZUZECI**

**Članak 10.**

Iznimno od odredbe stavka 1. članka 8. te stavka 1. članka 9. ovog Pravilnika ovisno o prirodi predmeta nabave i razini tržišnog natjecanja, te potrebi žurnosti u postupanju poziv na dostavu ponuda može se uputiti 1 (jednom) gospodarskom subjektu sukladno obrazloženom prijedlogu pročelnika nadležnog upravnog tijela, a temeljem dobivene prethodne suglasnosti gradonačelnika u slučajevima:

- kad to zahtijevaju tehnički ili umjetnički razlozi, kod zaštite isključivih pravauključujući i prava intelektualnog vlasništva te na temelju isključivih prava prema posebnim Zakonima i dr. propisima kada ugovor može izvršiti samo određeni ponuditelj,

- nabave usluga od ponuditelja čiji se odabir predlaže zbog specijalističkih stručnih

znanja i posebnih okolnosti (konzultantske, specijalističke usluge, odvjetničke usluge i sl.),

- nabave socijalnih usluga, usluga obrazovanja, konzervatorskih usluga, usluga hotelskog smještaja, restoranskih usluga,

- kada u postupku jednostavne nabave iz članka 8. i 9. ovog Pravilnika nije dostavljena nijedna ponuda, a postupak jednostavne nabave se ponavlja,

- žurne nabave uzrokovane događajima koji se nisu mogli unaprijed predvidjeti.

U tom slučaju ponuda se u pravilu dostavlja elektroničkim putem, osim ako je pozivom na dostavu ponuda drugačije određeno npr. da se mogu dostaviti poštom ili osobno na adresu Naručitelja. U slučaju kad se ponuda dostavlja elektroničkim putem ista se dostavlja na način da se sva pripadajuća i tražena dokumentacija sa ponudbenim listom i troškovnikom skenira u PDF format i dostavi putem elektroničke pošte: [pisarnica@pula.hr](mailto:pisarnica@pula.hr). U popratnom mail-u ponuditelj mora napisati u naslovu (subject): Jednostavna nabava – naziv predmeta nabave na koji se jednostavna nabava odnosi i referirati se na KLASU navedenu u pozivu na dostavu ponuda.

Danom dostave ponude smatra se dan zaprimanja na službenu elektronsku adresu [pisarnica@pula.hr](mailto:pisarnica@pula.hr), o čemu će ponuditelj dobiti potvrdu na e-mail adresu. Ako se ponuda dostavlja osobno ili poštom, dostavlja se u zatvorenoj omotnici s naznakom naziva Naručitelja, naziva ponuditelja, naziva predmeta nabave i s naznakom „ne otvaraj“.

Rok za dostavu ponuda ne smije biti duži od 8 dana od dana upućivanja poziva. Obavijest o odabiru ili poništenju Naručitelj je obvezan bez odgode dostaviti ponuditelju na dokaziv način (telefaksom, e-mailom, dostavnica i dr.) u primjerenom roku.

**IX OSNOV ZA ISKLJUČENJE, KVALITATIVNI ODABIR GOSPODARSKOG SUBJEKTA I JAMSTVA**

**Članak 11.**

Za jednostavne nabave vrijednosti jednake ili veće od 20.000,00 kuna, Naručitelj može u pozivu za dostavu ponuda odrediti osnove za isključenje gospodarskog subjekta i kriterije za kvalitativni odabir gospodarskog subjekta (uvjete sposobnosti) uz shodnu primjenu članka 251. do članka 268. ZJN 2016, te se u tom slučaju svi dokumenti koje naručitelj traži ponuditelji mogu dostaviti u neovjerenoj preslici, izuzev jamstava (ukoliko se ista traže).

Neovjerenom preslikom smatra se i neovjereni ispis elektroničke isprave.

Ukoliko je pozivom na dostavu ponuda propisano, ponuditelji mogu dostaviti tražene dokaze sposobnosti i u obliku ispunjenog, potpisanog i skeniranog ESPD (European Single Procurement Document) obrasca, odnosno u obliku skeniranih javnih isprava koje su im izdala nadležna tijela.

Ako su informacije ili dokumentacija koje je trebao dostaviti ponuditelj nepotpune ili pogrešne ili se takvima čine ili ako nedostaju određeni dokumenti, naručitelj može, poštujući načela jednakog tretmana i transparentnosti, zahtijevati od ponuditelja da dopuni, razjasni, upotpuni ili dostavi nužne informacije ili dokumentaciju u primjerenom roku. Takvo postupanje ne smije dovesti do pregovaranja u vezi s kriterijem za odabir ponude ili ponuđenim predmetom nabave.

**Članak 12.**

Za jednostavne nabave vrijednosti jednake ili veće od 20.000,00 kuna, Naručitelj može od gospodarskih subjekata tražiti jamstvo za ozbiljnost ponude, jamstvo za uredno ispunjenje ugovora, jamstvo za otklanjanje nedostataka u jamstvenom roku i jamstvo o osiguranju za pokriće odgovornosti iz djelatnosti na koje se na odgovarajući način primjenjuju odredbe ZJN 2016.

Bez obzira koje je sredstvo jamstva Naručitelj odredio, ponuditelj može dati novčani polog u traženom iznosu.

**X KRITERIJ ZA ODABIR PONUDE**

Članak 13.

Kriteriji za odabir ponude su najniža cijena ili ekonomski najpovoljnija ponuda.

Ukoliko je kriterij odabira ekonomski najpovoljnija ponuda, osim kriterija cijene mogu se koristiti i različiti kriteriji povezani s predmetom nabave, npr. kvaliteta, tehničke prednosti, estetske i funkcionalne osobine, ekološke osobine, operativni troškovi, ekonomičnost, datum isporuke i rok isporuke ili rok izvršenja, jamstveni rok i dr.

U postupcima jednostavne nabave u kojima je kriterij odabira ekonomski najpovoljnija ponuda, relativni ponder cijene odnosno troška ne smije biti veći od 90%.

Naručitelj u Pozivu na dostavu ponuda određuje relativni ponder koji dodjeljuje svakom pojedinom kriteriju određenom u svrhu ocjenjivanja ekonomski najpovoljnije ponude.

Za sve predmete nabave u postupcima jednostavne nabave koje se ne provode u svrhe gospodarske djelatnosti Grada Pule sukladno odredbama važećeg Zakona o porezu na dodanu vrijednost i Pravilnika o porezu na dodanu vrijednost, Naručitelj temeljem članka 294. stavak 2. ZJN 2016 uspoređuje cijene ponuda s porezom na dodanu vrijednost. U svim ostalim slučajevima, Naručitelj temeljem članka 294. stavak 1. ZJN 2016 uspoređuje cijene ponuda bez poreza na dodanu vrijednost.

**XI ZELENA NABAVA**

Članak 14.

Primjena kriterija zelene nabave dobrovoljni je instrument zaštite okoliša temeljem kojega se odabirom roba, radova i usluga s manjim utjecajem na okoliš može značajno doprinijeti lokalnim i regionalnim ciljevima zaštite okoliša i održivog razvoja.

Naručitelj u pojedinim postupcima jednostavne nabave može postići efekte zelene i održive nabave određivanjem zakonom predviđenih mogućnosti za provođenje i ugovaranje nabave npr. u opisu predmeta nabave, opisu tehničkih specifikacija i navođenjem normi, kriterijima za odabir gospodarskog subjekta, kriterijima za odabir ekonomski najpovoljnije ponude te uvjetima o izvršenju ugovora.

Prilikom uvođenja kriterija u postupke jednostavne nabave, a koje se odnose na zelene nabave isti moraju biti jasno definirani i mjerljivi u skladu s predmetom nabave te se moraju poštivati načela transparentnosti, nediskriminacije i jednakosti.

**XII SREDIŠNJE TIJELO ZA NABAVU**

**Članak 15.**

Naručitelj može nabaviti robu, radove ili usluge putem Središnjeg tijela za nabavu.

U slučaju iz stavka 1. ovog članka ovlašteni naručitelj koji provodi određeni postupak jednostavne nabave i sklapa ugovor o javnoj nabavi za naručitelja smatra se Središnjim tijelom za nabavu.

**XIII POVREMENA ZAJEDNIČKA NABAVA**

**Članak 16.**

Dva ili više javnih naručitelja mogu se sporazumjeti o zajedničkoj provedbi postupka jednostavne nabave, u kojem slučaju utvrđuju međusobna ovlaštenja i dužnosti.

**Članak 17.**

Ako se postupak jednostavne nabave ne provodi u cijelosti zajednički u ime i za račun svih javnih naručitelja koji sudjeluju u zajedničkoj nabavi, oni su zajednički odgovorni samo za one dijelove postupka jednostavne nabave koje provode zajedno, dok je svaki javni naručitelj samostalno odgovoran za ispunjenje svojih obveza u skladu s ovim Pravilnikom za one dijelove postupka koje provodi u svoje ime i za svoj račun.

**XIV REGISTAR UGOVORA**

**Članak 18.**

Naručitelj je obvezan voditi i redovito ažurirati Registar ugovora o javnoj nabavi i okvirnih sporazuma za predmete nabave čija je vrijednost bez PDV-a jednaka ili veća od 20.000,00 kuna. U slučaju kad se predmet nabavlja putem narudžbenica, u Registar ugovora unosi se ukupan iznos za taj predmet jednostavne nabave neovisno o broju narudžbenica izdanih tijekom godine.

Nakon okončanog postupka jednostavne nabave, putem e-dostava ponuda s javnom objavom poziva objavom obavijesti o zaključenim ugovorima u EOJN, ugovor jednostavne nabave automatski se generira u Registru ugovora.

Isti se objavljuje u EOJN RH te na službenoj internet stranici Grada Pule.

**XV IZMJENE UGOVORA/NARUDŽBENICE**

**Članak 19.**

U slučaju potrebe za dodatnom isporukom robe, radova i/ili usluga nakon provedenog

postupka jednostavne nabave i sklopljenog ugovora, odnosno izdane narudžbenice, dodatna

isporuka sagledava se u cjelini s nabavom za koju je već prethodno proveden postupak nabave, odnosno zbrojena vrijednost osnovnog ugovora i vrijednost aneksa ugovora ili izdane dodatne narudžbenice u ukupnosti čini cjelinu.

U slučaju kada je za dodatne nabave zbrojena vrijednost jednaka ili veća od pragova iz

članka 12. stavak 1. točka 1. ZJN 2016., obvezno se primjenjuje odgovarajući postupak javne

nabave.

Naručitelj može aneksirati ugovor o jednostavnoj nabavi tijekom njegova trajanja s

gospodarskim subjektom koji izvršava osnovni ugovor ili izdati narudžbenicu bez provođenja

novog postupka jednostavne nabave u sljedećim slučajevima:

- ako je do potrebe za aneksom došlo zbog okolnosti koje pažljiv naručitelj nije mogao predvidjeti,

- ako bi promjena ugovaratelja Naručitelju prouzročila značajne poteškoće ili znatno

povećavanje troškova na način da bi rezultirala nabavom robe drugačije tehničke značajke što bi rezultiralo nesukladnošću ili tehničkim poteškoćama u radu i održavanju,

- za nove i/ili dodatne radove, robu i usluge za koje se tijekom izvršavanja ugovora

ukazala potreba, a sastoje se u izvršavanju ili dostavi istih ili sličnih radova, roba i usluga neovisno o tome jesu li bile uključene u početni projekt, odnosno osnovni ugovor.

Ukupno povećanje cijene temeljem aneksa ugovora ne smije biti veće od 30% vrijednosti osnovnog ugovora.

**XVI PRIJELAZNE I ZAVRŠNE ODREDBE**

**Članak 20.**

Stupanjem na snagu ovog Pravilnika prestaje važiti Pravilnik o provedbi postupaka jednostavne nabave u upravnim tijelima Grada Pula-Pola, KLASA:023-01/17-01/580, URBROJ: 2168/01-02-04-00-0265-17-3, od 08. lipnja 2017. godine.

**Članak 21.**

Postupci nabave pokrenuti do stupanja na snagu ovoga Pravilnika u kojima nisu sklopljeni ugovori ili izdane narudžbenice, dovršit će se prema odredbama Pravilnika o provedbi postupaka jednostavne nabave koji je na snazi u vrijeme započinjanja postupka nabave.

Sukladno odredbi članka 15. stavka 3. ZJN 2016 ovaj Pravilnik, kao i sve njegove daljnje izmjene ili dopune objaviti će se na službenim internet stranicama Grada Pule.

**Članak 22.**

Ovaj Pravilnik stupa na snagu osmog dana od dana od njegove objave u „Službenim novinama“ Grada Pule.

**GRADSKO VIJEĆE GRADA PULE**